Rikke Sevecke
Rikke Sevecke er en dansk fodboldspiller, der spiller for den engelske klub Everton FC og for det danske landshold. Hun har spillet i alt 53 landskampe og scoret 5 mål for Danmark (pr. 7. august 2023).
Rikke Sevecke startede sin seniorkarriere i Ballerup-Skovlunde Fodbold, inden hun i 2015 skiftede til Brøndby. Med Brøndby vandt den talentfulde forsvarsspiller pokalturneringen i 2015, 2017 og 2018 samt det danske mesterskab i 2015, 2017 og 2019, før turen samme år gik til FC Fleury 91 i Frankrig. I 2020 fortsatte hun karrieren i Everton.
Rikke Sevecke deltog ved EM for U19-hold i både 2013 og 2015, inden hun den 4. marts 2016 fik debut på A-landsholdet i en kamp mod Island i turneringen Algarve Cup. Hun etablerede sig dog først på holdet i 2018. Rikke Sevecke spillede alle Danmarks tre kampe ved EM-slutrunden i 2022 (udsat fra 2021 pga. coronapandemien) og var også en del af truppen til VM i 2023.